Minister gekap oor duur hotelverblyfBathabile Dlamini. Foto: GCIS Mike Waters, woordvoerder van die DA, sê Dlamini het 145 nagte in luukse hotels spandeer. Lumka Oliphant, die minister se woordvoerder, sê egter dat die uitgawe regverdig is aangesien dit deel is van die minister se werk. “Die aard van die minister se werk is om saam met die armes te werk, wat in baie afgeleë gebiede van die land bly wat tot gevolg het dat sy konstant saam met haar personeel uit die kantoor moet wees.” Waters sê hy het onlangs die inligting ontvang nadat hy meer as ŉ jaar gelede ŉ aansoek ingedien het onder die Wet op die Bevordering van Toegang tot Inligting (Paia). “Die gedetailleerde fakture wat die DA ontvang het wys dat minister Dlamini vyf of ses hotelle soos die Radisson Blu en One and Only in Kaapstad, die Hilton in Durban en die Intercontinental Sandton Towers Hotel verkies.” Walters sê hy sal ŉ parlementere vraag indien om uit te vind waar Dlamini se amptelike wonings is. “Indien die minister ŉ amptelike woning het in die stede waar sy soveel tyd in luukse hotelle spandeer het, sal ek die openbare beskermer vra om ondersoek in te stel.” Oliphant sê egter dat die departement se beleid daarvoor voorsiening maak dat personeellede in vierster hotelle mag woon terwyl die minister in vyfster hotelle mag woon.